รองนายกรัฐมนตรี ไม่กังวล การอภิปรายไม่ไว้วางใจของฝ่ายค้าน เชื่อผู้ถูกอภิปรายสามารถชี้แจงได้ ขอทุกฝ่ายอยู่ในขอบเขต
รองนายกรัฐมนตรี ไม่กังวล การอภิปรายไม่ไว้วางใจของฝ่ายค้าน เชื่อผู้ถูกอภิปรายสามารถชี้แจงได้ ขอทุกฝ่ายอยู่ในขอบเขตนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข มั่นใจว่า การอภิปรายไม่ไว้วางใจ ผู้ที่ถูกยื่นอภิปรายจากฝ่ายค้าน จะมีเหตุผลที่สามารถชี้แจงได้และเชื่อว่าทุกคนทำหน้าที่ด้วยความซื่อสัตย์สุจริต ขณะที่สภาผู้แทนราษฎรก็มีวุฒิภาวะในการตัดสินใจ ส่วนที่ฝ่ายค้านให้ ร.ต.อ.เฉลิม อยู่บำรุง เป็นกุนซือการอภิปรายนั้น มองว่าหากทำงานด้วยเจตนาที่สุจริตก็ไม่ต้องกังวลอะไร แต่หากทำด้วยเจตนาทุจริตก็ต้องกลัว อย่างไรก็ตามอยากให้ทุกฝ่ายรักษาบรรยากาศด้วย เพราะปีใหม่แล้วบ้านเมืองต้องก้าวหน้าต่อไป ดังนั้นการอภิปรายหรือการกล่าวหาต่างๆ ขอให้มีขอบเขต โดยอภิปรายเฉพาะเรื่องที่เกี่ยวกับรัฐบาลนี้ ไม่ใช่พูดถึงเรื่องในอดีต หรือเรื่องในอนาคต หรือไปขุดคุ้ยเรื่องที่ไม่เกี่ยวข้องกับการบริหารงานของรัฐบาลนี้ เพราะบางเรื่องอาจทำให้สร้างความเคลือบแคลงสงสัย แต่ไม่ได้เป็นเกี่ยวกับการบริหารประเทศนายอนุทิน ยังกล่าวว่า หากอภิปรายแล้ว รัฐมนตรีคนใดผิดจริง ไม่มีใครสามารถที่จะปกป้องได้ แต่หากถูกกลั่นแกล้งก็ต้องช่วยกันปกป้องคนที่ถูกใส่ร้าย